กองKFCASHรักษาอันดับน่าเชื่อถือสูงสุด
บลจ.กรุงศรี เผย ฟิทช์ปรับแนวทางจัดอันดับกองทุนเข้มขึ้น “กองทุนกรุงศรีตราสารเงิน” ยังครองอันดับน่าเชื่อถือสูงสุด
29 ต.ค. 2565

บลจ.กรุงศรี เผย ฟิทช์ปรับแนวทางจัดอันดับกองทุนเข้มขึ้น “กองทุนกรุงศรีตราสารเงิน” ยังครองอันดับน่าเชื่อถือสูงสุด
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า เมื่อวันที่ 22 พ.ย. 2554 บริษัท ฟิทช์ เรทติ้งส์ (ประเทศไทย) ซึ่งจัดทำอันดับความน่าเชื่อถือของกองทุนรวมตราสารหนี้ ได้เปลี่ยนชื่ออันดับความน่าเชื่อถือของกองทุนเปิดกรุงศรีตราสารเงิน หรือ KFCASH จาก “AAA(tha)”/“V1(tha)” เป็น “AAAmmf (tha)” ซึ่งเป็นอันดับความน่าเชื่อถือระดับสูงสุดของกองทุนรวมตลาดเงิน




 
ทั้งนี้ อันดับดังกล่าวแสดงให้เห็นถึงความมั่นคงของกองทุนและการบรรลุวัตถุประสงค์ของกองทุนในการรักษาเงินต้นและการดำรงสภาพคล่องในระดับสูง โดยมีความเสี่ยงด้านเครดิต ด้านตลาดรวม และด้านสภาพคล่องในระดับต่ำ
นายฉัตรพี กล่าวว่า การที่กองทุน KFCASH ได้รับเครดิตระดับ “AAAmmf (tha)” ตามคำจำกัดความใหม่ซึ่งเข้มงวดขึ้นมาก โดยสถาบันที่มีมาตรฐานระดับโลก อันดับที่ได้จึงเที่ยงตรงและเป็นประโยชน์กับนักลงทุนเพื่อใช้ประกอบการตัดสินใจลงทุนและให้ความเชื่อมั่นมากขึ้นว่าเป็นกองทุนที่มีความมั่นคงสูง
กองทุนมี นโยบายลงทุนในตราสารหนี้ที่ออกโดยรัฐบาลไทยและธนาคารแห่งประเทศไทยอย่างน้อย 70% ของสินทรัพย์ภายใต้กองทุน และที่เหลือลงทุนในตราสารของสถาบันการเงินเอกชนในรูปเงินฝากออมทรัพย์และธุรกรรมการซื้อ โดยมีสัญญาขายคืนรวมแล้วไม่เกิน 30% ของสินทรัพย์ จึงน่าจะเป็นทางเลือกที่ดีในการสร้างผลตอบแทนให้กับผู้ลงทุนที่ต้องการความมั่นคงสูงและดีกว่าการฝากเงินกับธนาคารโดยไม่มีภาระภาษีจากผลตอบแทนที่ได้รับ
ปัจจุบัน กองทุน KFCASH มีมูลค่าทรัพย์สินสุทธิ 10,081 ล้านบาท ณ วันที่ 24 พ.ย. 2554 โดยมีผลตอบแทนย้อนหลัง 3 เดือนอยู่ที่ 2.84% ย้อนหลัง 6 เดือน อยู่ที่ 2.52% ย้อนหลัง 1 ปี อยู่ที่ 2.03% และย้อนหลัง 3 ปี อยู่ที่ 1.36% ณ วันที่ 31 ต.ค. 2554